SKRIFTLIG FORESPØRGSEL P-2963/02

af Christa Klaß (PPE-DE) til Kommissionen

(15. oktober 2002)

Om: EU's finansielle bidrag til BSE-kontrolprogrammer

EU's finansielle bidrag for 2002 for Tyskland (21 077 000 EUR) vil efter forlydende ikke være tilstrækkelig. Som den første tyske delstat har Rheinland-Pfalz indstillet tilskudsordningen til BSE-tests for dyr over 30 måneder. Er der andre EU-medlemsstater, der har indstillet eller vil indstille tilskudsordningen eller på hvilken måde havde medlemsstaten kunnet sikre, at EU-bidraget for det indeværende år slog til?

I Tyskland tages også BSE-tests af selvdøde henholdsvis aflivede dyr og også af dyr under 24 måneder. Er EU rede til på grund af det store og stigende antal slagtninger at stille yderligere EU-midler til rådighed eller er der mulighed for en modregning med ubenyttede beløb i medlemsstater, som muligvis ikke fuldt ud vil benytte det beløb, der er tildelt dem?

Hvorfor agter EU i 2003 at nedsætte bidraget fra de nuværende 15 EUR til 10 EUR?

Svar afgivet på Kommissionens vegne af David Byrne

(12. november 2002)

Bestemmelserne vedrørende kontrol med bovin spongiform encephalopati (BSE) er fastlagt i bilag III til Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier(1), senest ændret ved Kommissionens forordning (EF) nr. 1494/2002 af 21. august 2002(2). I henhold til disse bestemmelser skal alle kreaturer på over 30 måneder, der slagtes med henblik på konsum, undersøges for BSE. Alle selvdøde kreaturer på over 24 måneder og kreaturer, som er sendt til nødslagtning eller som ved normal slagtning er fundet syge, skal også testes for BSE.

Forordning (EF) nr. 999/2001 indeholder ikke bestemmelser om finansiering af BSE-kontrolprogrammer. I princippet kan disse prøver finansieres af sektoren eller via offentlige midler. Rådets beslutning 90/424/EØF af 26. juni 1990 om visse udgifter på veterinærområdet(3), senest ændret ved Rådets beslutning 2001/572/EF af 23. juli 2001(4), giver mulighed for EF-tilskud inden for den pågældende budgetposts grænser. Siden 2001 har Fællesskabet bidraget til omkostningerne ved BSE-kontrolprogrammer i medlemsstaterne, men hvert år er bidraget begrænset til et maksimumbeløb, som fastlægges ved vedtagelsen af programmerne.

I visse medlemsstater har beregninger vist, at det beløb, som var blevet tildelt til BSE-kontrolprogrammer for 2002, ikke vil blive opbrugt. Kommissionen har til hensigt at fremlægge et forslag til overførsel af midler fra disse medlemsstater til medlemsstater, hvor beregningerne viser, at det oprindelige tilskud ikke vil slå til. Det er dog usandsynligt, at dette vil gøre det muligt for Kommissionen at med-finansiere alle støtteberettigede tests med maksimumsatsen, da beregninger viser, at der er et samlet underskud på 10-20 mio. EUR på budgetposten.

Fællesskabets finansielle deltagelse kan udelukkende anvendes til godtgørelse af udgifter i forbindelse med det obligatoriske kontrolprogram, som er fastlagt i forordning (EF) nr. 999/2001. Derfor vil kontrol med sunde, slagtede kreaturer under 30 måneder eller selvdøde dyr under 24 måneder ikke blive godtgjort.

I 2002 udgør bidraget til BSE-tests højst 15 EUR pr. test. I 2003 vil maksimumbeløbet være på 10,5 EUR pr. test. Beløbet er blevet nedsat, da gennemsnitsomkostningerne pr. test er lavere end oprindeligt skønnet, ca. 18 EUR pr. test (vægtet gennemsnit for 2001) og omkostningerne er stadig faldende.

(1) EFT L 147 af 31.5.2001.

(2) EFT L 225 af 22.8.2002.

(3) EFT L 224 af 18.8.1990.

(4) EFT L 203 af 28.7.2001.